Shillong, Naiwieng, 18: U Bah Arbinus Lyngdoh, MDC ka Umroi Constituency uba long ruh u Executive Member (EM) ka Khasi Hills Autonomous District Council (KHADC), mynta ka sngi u la ong ba kam shym la don kano kano ka jingïakren ne ka jingïapynbeit ba un leit pynïasoh ïalade bad kiwei pat ki Seng Saiñpyrthei haduh mynta ka khyllipmat.
Haba kyntait ïa kane, u Bah Arbinus u la ong, “haduh mynta nga dang dei u dkhot jong ka Peoples Democratic Front (PDF) bad ngam pat don kano kano ka jingïakren bad kiwei pat ki Party ban leit pynïasoh bad ki.”
Kane ka jingkyntait u Bah Arbinus ka la long hadien ba la mih ha u Mawphor dang shen ba un sa pynïasoh bad ka UDP hadien ba u Bah Mangkara Pathaw lem bad ka kynhun ba khatwei ngut jong u ki la mih na ka PDF ban leit ïasoh bad ka UDP ka Umroi Circle kaba la long dang shen ha ka 14 tarik Naiwieng ha Umroi.
Une u MDC ka Umroi u la kyntait war ïa katei ka jingmih khubor bad u la kam ba ka long kaba bakla, hynrei ka jingshisha ka long ba mynta u dang aplai tiket na ka PDF ban ïakhun ïa ka elekshon sha ka Iingdorbar Thawaiñ ka jylla na ka Umroi Constituency.
“Ngam lah ban pdiang ïa ka khubor kumba la mih namar ïa mynta nga dang ap ïa ka tiket ban sa pynbna noh shen da ka PDF na ka bynta ka elekshon 2018. Haduh mynta ngam pat kynriah na ka PDF haduh kane ka khyllipmat. Nga kyrpad ïa ki paidbah ka Umroi Constituency ba kane ka jingmih khubor dang shen ka dei ka jingïalam bakla bad pynkulmar jingmut sha ki paidbah kiba kyrshan ïa ka PDF ban ai ïa ka jingjop donburom ïa nga na ka Umroi Constituency,” u la bynrap.